

**Αθήνα, 29 Οκτωβρίου 2024**

**ΕΡΩΤΗΣΗ**

**Προς τον κ. Υπουργό Υγείας**

**Θέμα:** **«Παρατυπίες στις πρόσφατες εκλογές της Ένωσης Νοσηλευτών Ελλάδος που επιβεβαιώνουν την αντιδημοκρατική λειτουργία του θεσμικού οργάνου των νοσηλευτών και νοσηλευτριών»**

Η Ένωση Νοσηλευτών Ελλάδος (ΕΝΕ) είναι νομικό πρόσωπο δημοσίου δικαίου και αποτελεί το «επιμελητήριο» του νοσηλευτικού επαγγέλματος βάσει του ιδρυτικού αυτής νόμου 3252/2004. H ENE είναι εποπτευόμενο όργανο από τον Υπουργό Υγείας, τόσο ως προς τον τρόπο λειτουργίας της, όσο και την οικονομική της δραστηριότητα, η οποία στηρίζεται στις εισφορών των μελών της και των εσόδων που προέρχονται από τις δραστηριότητές της, όπως συνέδρια, τα ευρωπαϊκά κονδύλια που διαχειρίζεται μέσω ΕΣΠΑ κ.λπ.

Ουδέποτε μέχρι σήμερα το Υπουργείο Υγείας έχει ελέγξει τα πεπραγμένα της ΕΝΕ και του μακροβιότερου προέδρου στην ιστορία των ελληνικών συλλογικών οργάνων που μετράει 20 χρόνια συνεχούς παρουσίας.

Από την αρχή της λειτουργίας της το 2005 η Ένωση αντιμετώπισε μεγάλα θεσμικά προβλήματα και οργανώθηκε με αντιδημοκρατικό τρόπο και χωρίς έλεγχο με αποτέλεσμα μια ισχυρή μειοψηφία, όλως τυχαίως η ίδια που διορίστηκε ως προσωρινή διοικούσα επιτροπή, να επανεκλέγεται συνεχώς έως και σήμερα χρησιμοποιώντας όλους τους δυνατούς τρόπους, ψηφισμένη από μόλις το 15% των νοσηλευτών και νοσηλευτριών.

Παρά τις σκιές για κακοδιαχείριση και κακοδιοίκηση που ολοένα και πυκνώνουν πάνω από την ΕΝΕ, παρά τις προσφυγές άλλων συλλογικών οργάνων και ομοσπονδιών στη Δικαιοσύνη για χάλκευση της εκλογικής διαδικασίας του 2021, παρά το γεγονός πως για τις εκλογές του 2021 και τις τότε παρατυπίες ο ΣΥΡΙΖΑ – ΠΣ είχε καταθέσει ερώτημα προς τον Υπουργό Υγείας, για το οποίο καμία απάντηση δεν εδόθη, δυστυχώς είδαμε να επαναλαμβάνονται οι ίδιες ακριβώς παρατυπίες και στις εκλογές του 2024.

Ο νόμος 3252/2004 δεν εφαρμόστηκε ούτε κατ’ ιδέαν κατά την εκλογική διαδικασία. Σύμφωνα με καταγγελίες παρατάξεων που έλαβαν μέρος στις εκλογές («Αγωνιστική Συσπείρωση Νοσηλευτών») αλλά και άλλων συνδικαλιστικών και μη παρατάξεων Νοσηλευτών (“ΑΡΜΑ”, “Ενιαία Νοσηλευτική Αναγέννηση”), σχεδόν τίποτε δεν δημοσιοποιήθηκε και ό,τι δημοσιοποιήθηκε έγινε την τελευταία στιγμή. Οι Εκλογικοί Κατάλογοι δεν ανακοινώθηκαν. Πρακτικά εκλογών δεν υπήρξαν. Οι ψηφίσαντες δεν υπέγραψαν σε κανέναν κατάλογο. Στα εκλογικά τμήματα ψήφισαν ελάχιστοι νοσηλευτές και στο τέλος εμφανίστηκαν ότι ψήφισαν οι τριπλάσιοι, χωρίς να έχουν υπογράψει οι **ψηφίσαντες-φαντάσματα**. Μια ακόμα παγκόσμια πρωτοτυπία της ΕΝΕ είναι πως σύμφωνα με το ν..3252/2004, όπως ισχύει τροποποιημένος, η επικύρωση των αποτελεσμάτων γίνεται από τους ίδιους τους προέδρους των περιφερειακών συμβουλίων. Δυστυχώς η όλη διαδικασία θύμισε άλλες εποχές που η δημοκρατία έχει καταδικάσει απερίφραστα.

**Επειδή** η ΕΝΕ είναι νπδδ που εποπτεύεται από το Υπουργείο Υγείας

**Επειδή** το ισχύον θεσμικό πλαίσιο της ΕΝΕ είναι αντιδημοκρατικό και παρωχημένο και χρήζει άμεσου εκσυγχρονισμού

**Επειδή** τέτοιες εκλογικές παρατυπίες δεν συμβαίνουν ούτε σε ολιγομελή σωματεία, πόσο μάλλον σε ΝΠΔΔ που εκπροσωπούν ολόκληρο το νοσηλευτικό επάγγελμα

**Επειδή** ο σημαντικός θεσμικός ρόλος της ΕΝΕ προϋποθέτει διαφάνεια, δημοκρατία, αξιολόγηση και λογοδοσία, μέρος των οποίων συνιστά η ορθή και τυπική εκλογική διαδικασία και ανάδειξη των διοικητικών οργάνων της

**Ερωτάται ο αρμόδιος κ. Υπουργός :**

1. Η ΕΝΕ σήμερα ανταποκρίνεται στο σκοπό ίδρυσης και λειτουργίας της ως ρυθμιστικό σώμα όλων των νοσηλευτών και νοσηλευτριών;
2. Θεωρεί ο Υπουργός έγκυρο το αποτέλεσμα των εκλογών κατόπιν όλα όσων έχουν καταγγελθεί;
3. Θεωρεί ο Υπουργός σωστό και ηθικό το γεγονός ότι η εδώ και 15 συναπτά χρόνια διοίκηση της ΕΝΕ έχει με τις πράξεις και παραλείψεις της απαξιώσει τον θεσμικό ρόλο της στα μάτια άνω των 40.000 νοσηλευτών και νοσηλευτριών;
4. Σε ποιες ενέργειες θα προβεί ο Υπουργός για την θεσμική ανασυγκρότηση και τον εκδημοκρατισμό της ΕΝΕ ώστε το επιμελητήριο των Νοσηλευτών να λειτουργεί με δημοκρατία, πλουραλισμό, διαφάνεια και λογοδοσία;

**Αίτησα Κατάθεσης Εγγράφων**

Παρακαλείσθε όπως ενημερώσετε το σώμα καταθέτοντας:

 **1)** Τα επικυρωμένα αναλυτικά πρακτικά των πέντε (5) κεντρικών εφορευτικών επιτροπών.

**Ο ερωτών Βουλευτής**

**Παναγιωτόπουλος Ανδρέας**

**Αυλωνίτης Αλέξανδρος**

**Βέττα Καλλιόπη**

**Γιαννούλης Χρήστος**

**Μάλαμα Κυριακή**

**Μπάρκας Κωνσταντίνος**

**Νοτοπούλου Αικατερίνη**

**Παπαηλιού Γιώργος**

**Παππάς Πέτρος**

**Πούλου Γιώτα**

**Τσαπανίδου Πόπη**

**Φάμελλος Σωκράτης**